
            Nr.23/346/2007
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, vă înaintăm, alăturat, Raportul asupra proiectului de Lege privind respingerea Ordonanţei Guvernului nr.34/2007 pentru completarea Ordonanţei Guvernului nr.45/1997 privind înfiinţarea Societăţii Comerciale "Compania Naţională de Transporturi Aeriene Române - TAROM" - S.A., primit cu adresa nr.P.L.x 777 din 15 noiembrie 2007 şi înregistrat cu nr.23/346 din 16 noiembrie 2007.



Prin obiectul de reglementare şi conţinut, proiectul de lege face parte din categoria legilor ordinare.

PREŞEDINTE,

Iulian Iancu

                Nr.23/346/2007

R A P O R T
asupra proiectului de Lege privind respingerea Ordonanţei Guvernului nr.34/2007 pentru completarea Ordonanţei Guvernului nr.45/1997 privind înfiinţarea Societăţii Comerciale "Compania Naţională de Transporturi Aeriene Române - TAROM" - S.A.


În conformitate cu prevederile Regulamentului Camerei Deputaţilor, republicat, Comisia pentru industrii şi servicii a fost sesizată pentru dezbatere în fond, cu proiectul de Lege privind respingerea Ordonanţei Guvernului nr.34/2007 pentru completarea Ordonanţei Guvernului nr.45/1997 privind înfiinţarea Societăţii Comerciale "Compania Naţională de Transporturi Aeriene Române - TAROM" - S.A., transmis cu nr.P.L.x 777 din 15 noiembrie 2007.



Ordonanţa Guvernului nr.45/1997 a fost emisă pentru a da posibilitatea Ministerului Transporturilor să aleagă – în urma unei licitaţii – un administrator performant, persoană juridică română sau străină, pentru Compania Naţională de Transporturi Aeriene Române – TAROM – S.A.



Ordonanţa a fost avizată favorabil de Consiliul Legislativ, conform avizului nr.1023 din 31 iulie 2007, cu observaţii şi propuneri privind normele de tehnică legislativă.



Senatul, în şedinţa din data de 7 noiembrie 2007, a adoptat un proiect de lege pentru respingerea Ordonanţei Guvernului nr.34/2007.



Comisia juridică, de disciplină şi imunităţi, cu avizul nr.P.L.x 777 din 27 noiembrie 2007, a avizat favorabil proiectul de lege pentru aprobarea Ordonanţei Guvernului nr.34/2007.



Comisia pentru politică economică, reformă şi privatizare, cu avizul nr.21/321/03.12.2007, a propus avizarea favorabilă a proiectului de lege.



În conformitate cu prevederile Constituţiei României, republicată, Camera decizională pentru acest proiect de lege este Camera Deputaţilor.


Examinarea proiectului de lege a avut loc în şedinţa comisiei din data de 4 decembrie 2007.


La lucrări au fost prezenţi 19 deputaţi din totalul de 20 deputaţi membri ai comisiei.



La dezbateri au participat, în calitate de invitaţi, specialişti din Ministerul Transporturilor.



În urma dezbaterilor şi a opiniilor exprimate de membrii comisiei, s-a constatat că modificările propuse de iniţiatorul Ordonanţei Guvernului nr.34/2007 pentru completarea Ordonanţei Guvernului nr.45/1997 privind înfiinţarea Societăţii Comerciale „Compania Naţională de Transporturi Aeriene Române – TAROM S.A., nu pot fi acceptate din următoarele considerente:


- deşi prin proiectul de lege se propuse îmbunătăţirea managementului companiei, nu există un program concret de restructurare a acesteia;



- în legislaţia actuală, respectiv în Legea nr.31/1990 privind societăţile comerciale, republicată, cu modificările şi completările ulterioare, se prevede, la art.15313 alin.(2) că o persoană juridică poate fi numită administrator sau membru al consiliului de supraveghere al unei societăţi de acţiuni;


- propunerile cuprinse în Ordonanţa Guvernului nr.34/2007 privind reorganizarea companiei şi numirea unei persoane juridice ca administrator al societăţii comerciale TAROM, pot fi realizate prin modificarea statutului societăţii.



Faţă de cele prezentate, membrii comisiei au hotărât, în unanimitate, să propună plenului Camerei Deputaţilor, adoptarea proiectului de Lege privind respingerea Ordonanţei Guvernului nr.34/2007 pentru completarea Ordonanţei Guvernului nr.45/1997 privind înfiinţarea Societăţii Comerciale "Compania Naţională de Transporturi Aeriene Române - TAROM" - S.A.



Prin obiectul de reglementare şi conţinut, proiectul de lege face parte din categoria legilor ordinare.
                  PREŞEDINTE,                                         SECRETAR,
                    Iulian Iancu                                            Aurelia Vasile
Consilier,

Daniel Bădina

